ET Euroopa Liidu Teataja C 167/12

15. aprillil 2009 esitatud hagi — Abdulrahim versus nõukogu ja komisjon

(Kohtuasi T-127/09)

2009/C 167/26

Kohtumenetluse keel: inglise

Pooled

Hageja: Abdulbasit Abdulrahim (London, Ühendkuningriik) (esindajad: barrister J. Jones ja solicitor M. Arani)

Kostjad: Euroopa Liidu Nõukogu ja Euroopa Ühenduste Komisjon

Hageja nõuded

— Tühistada tervikuna või osaliselt nõukogu määrus (EÜ) nr 881/2002, mida on muudetud komisjoni määrusega (EÜ) nr 1330/2008, ja/või komisjoni määrusega nr 1330/2008, kuna nimetatud määrused puudutavad hagejat otseselt ja isiklikult;

— teise võimalusena tuvastada, et nõukogu määrus (EÜ) nr 881/2002 ei kuulu hageja suhtes kohaldamisele;

— kolmanda võimalusena analüüsida hageja nime loetlemist nõukogu määruse (EÜ) nr 881/2002 I lisas ja selgitada välja, kas komisjoni otsus lisada hageja nimi I lisasse on kohane ja õiguslikult ja asjaolusid arvesse võttes põhjendatud;

— kohustada kostjaid kindla ajavahemiku jooksul esitama põhjendusi ja tõendeid seoses hageja nime lisamisega nõukogu määruse (EÜ) nr 881/2002 I lisasse;

— asuda seisukohale, et hageja nime lisamine nõukogu määruse (EÜ) nr 881/2002 I lisasse ei ole kohane ega õiguslikult ja asjaolusid arvesse võttes põhjendatud ning kohustada kostjaid hageja nime nõukogu määruse (EÜ) nr 881/2002 I lisast kustutama;

— võtta muid meetmeid omal äranägemisel;

— mõista kohtukulud välja nõukogult ja/või komisjonilt;

— mõista kostjatelt, kelleks on nõukogu ja/või komisjon, välja kahjutasu saamata jäänud töötasu, saamata jäänud kasumi ja mittevaralise kahju eest.

Väited ja peamised argumendid

Käesolevas asjas palub hageja osaliselt tühistada nõukogu määrus (EÜ) nr 881/2002, millega kehtestatakse teatavate Osama bin Ladeni, Al-Qaida võrgu ja Talibaniga seotud isikute ja üksuste vastu suunatud eripiirangud, mida on muudetud komisjoni 22. detsembri 2008. aasta määrusega (EÜ) nr 1330/2008 (1), osas, milles sellega on hageja kantud nende füüsiliste ja juriidiliste isikute, üksuste ja organisatsioonide loetellu, kelle rahalised vahendid ja majandusressursid selle akti alusel külmutatakse. Teise võimalusena palub hageja Esimese Astme Kohtul tuvastada, et nõukogu määrus (EÜ) nr 881/2002 ei kuulu hageja suhtes kohaldamisele. Hageja palub Esimese Astme Kohtul ka kohtukulud kostjatelt välja mõista.

Oma nõuete toetuseks väidab hageja, et vaidlustatud määrused rikuvad tema peamisi inimõigusi, mis tulenevad Inimõiguste ja põhivabaduste kaitse konventsioonist ja Euroopa Liidu põhiõiguste hartast.

Esiteks väidab hageja, et nimetatud määrused rikuvad tema õigust olla ära kuulatud, õigust tõhusale kohtulikule kaitsele ja õiglasele kohtlemisele, kuna nõukogu ega komisjon ei teatanud hagejale põhjustest, miks ta nimi lisati I lisasse ning talle ei ole esitatud tõendeid selle põhjendatuse kohta. Seega väidab hageja, et talle ei ole antud võimalust esitada omapoolseid märkusi tema nime lisamise vaidlustatud määruse I lisasse aluste ja põhjuste kohta ning seetõttu ei ole tal olnud võimalik seda kohtus vaidlustada.

Teiseks väidab hageja, et vaidlustatud meetmed rikuvad tema omandiõiguse kaitse õigust ja kujutavad endast sekkumist tema era- ja pereelusse.

(1) ETL L 345, lk 60.